b'\n_START_ARTICLE_\nNa ot\xc4\x8devem grobu\n_START_PARAGRAPH_\nNa ot\xc4\x8devem grobu je Kettejev sonet, ki je iz\xc5\xa1el v pesni\xc5\xa1ki zbirki Poezije leta 1900 (ur. Anton A\xc5\xa1kerc).\n_START_SECTION_\nBesedilo\n_START_PARAGRAPH_\nPovedi, mra\xc4\x8dni me grobar, s seboj_NEWLINE_na zeleni, na sen\xc4\x8dni grob njegov,_NEWLINE_kjer kri\xc5\xbe \xc5\xbeelezen, kamenit je krov,_NEWLINE_pod njim u\xc5\xbeiva otec svet pokoj._NEWLINE__NEWLINE_Ah, dobro ti je tukaj, otec moj!_NEWLINE_A jaz potujem pot ti negotov_NEWLINE_brez smotra, brez prijateljev, drugov,_NEWLINE_brez sre\xc4\x8de, sam, a z du\xc5\xa1oj \xc5\xbealostnoj._NEWLINE__NEWLINE_Zakaj si pravil, otec, mi nekdaj_NEWLINE_o svetski sre\xc4\x8di, otec? Sen je, sen!_NEWLINE_\xc5\xbdivljenje je sovra\xc5\xa1tvo, ve\xc4\x8den boj \xe2\x80\xa6_NEWLINE__NEWLINE_Pa\xc4\x8d ljubim te, a ker te ljubim, znaj,_NEWLINE_ne \xc5\xbeelel bi ti spet iz groba ven._NEWLINE_Le spavaj, spavaj, sre\xc4\x8dni otec moj.\n_START_SECTION_\nVsebinska analiza\n_START_PARAGRAPH_\nPesem je izpovedna ali lirska, saj govori o pesnikovih \xc4\x8dustvih in mi\xc5\xa1ljenju. Dogaja se na grobu Kettejevega o\xc4\x8deta, v \xc4\x8dasu po njegovi smrti.\n_START_SECTION_\nPrva kitica\n_START_PARAGRAPH_\nPesnik nagovori grobarja, naj ga pelje na grob svojega o\xc4\x8deta. O\xc4\x8detov grob je sen\xc4\x8den, s kamnitim krovom in \xc5\xbeeleznim kri\xc5\xbeem.\n_START_SECTION_\nDruga kitica\n_START_PARAGRAPH_\nPesnik omeni, kako lepo se ima o\xc4\x8de, ker mu ni ve\xc4\x8d treba hoditi po poti \xc5\xbeivljenja in je lahko brez skrbi. Nato mu poto\xc5\xbei, da sam v \xc5\xbeivljenju nima ciljev, prijateljev, niti tovari\xc5\xa1ev. Da nima sre\xc4\x8de in da te\xc5\xbeko pot \xc5\xbeivljenja premaguje sam s svojo \xc5\xbealostno du\xc5\xa1o.\n_START_SECTION_\nTretja kitica\n_START_PARAGRAPH_\nPesnik se spra\xc5\xa1uje, kje je sre\xc4\x8da v \xc5\xbeivljenju, ki mu jo je o\xc4\x8de nekdaj obljubljal ter da je on ne najde. Svoje \xc5\xbealostno \xc5\xbeivljenje primerja s sovra\xc5\xa1tvom in ve\xc4\x8dnim bojem.\n_START_SECTION_\n\xc4\x8cetrta kitica\n_START_PARAGRAPH_\nPesnik izpove o\xc4\x8detu, kako ga je imel rad in kako ga ima sedaj, vendar kljub temu da je sam v \xc5\xbeivljenju, si ne \xc5\xbeeli, da bi o\xc4\x8de pri\xc5\xa1el nazaj. Na koncu pa mu \xc5\xa1e za\xc5\xbeeli miren spanec.\n_START_SECTION_\nOblikovna analiza\n_START_PARAGRAPH_\nPesem je napisana v obliki soneta. Ima dve kvartini ter dve tercini. Rima je v prvih dveh kiticah oklepajo\xc4\x8da (abba), v drugih dveh pa prestopna (abc abc).'